दुनिया में क्यों बढ़ती जा रही है अरबपतियों की संख्या?
रुचिर शर्मा ग्लोबल इन्वेस्टर व बेस्टसेलिंग राइटर breakoutnations@gmail.com साल 2010 में जब दुनिया के अरबपतियों की सम्पत्ति में तेजी से बूम आया, तब मैंने फोर्ब्स की सालाना फेहरिस्त का नजदीकी से मुआयना करना शुरू किया। मैं जानना चाह रहा था कि अमीरों के विरुद्ध लोकप्रियतावादी
साल 2010 में जब दुनिया के अरबपतियों की सम्पत्ति में तेजी से बूम आया, तब मैंने फोर्ब्स की सालाना फेहरिस्त का नजदीकी से मुआयना करना शुरू किया। मैं जानना चाह रहा था कि अमीरों के विरुद्ध लोकप्रियतावादी प्रतिरोध का खतरा सबसे ज्यादा कौन-से देश महसूस करते हैं।
आखिरी बार जब मैंने इस तरह का मुआयना 2021 में किया, तब खतरे का निशान फ्रांस की ओर था। वहां अरबपतियों की सम्पदा तेजी से बढ़ रही है और एलवीएमएच जैसी लग्जरी सामानों की बड़ी कम्पनी में समाविष्ट हो रही है।
इस साल की शुरुआत में, एलवीएमएच प्रमुख बर्नार्ड अर्नाल्ट पेरिस में होने वाले प्रदर्शनों के निशाने पर थे। प्रदर्शनकारी पेंशन सुधारों के विरोध में आंदोलन कर रहे थे। एलवीएमएच का पेंशन से कोई सरोकार नहीं था, इसके बावजूद आंदोलनकारियों का गुस्सा उस पर निकल रहा था, क्योंकि उसे पूंजीवाद के नए दौर का प्रतीक माना जाता है।
2023 की फोर्ब्स की सूची बताती है कि दुनिया में अरबपतियों की सम्पत्ति बीते दो दशकों की तुलना में बढ़ी है। साल 2000 में ऐसे 500 अरबपति थे, जिनकी कुल सम्पदा 1 ट्रिलियन डॉलर से कम थी, लेकिन आज 2500 अरबपतियों की कुल सम्पत्ति 12 ट्रिलियन डॉलर से अधिक है।
ऐसे में अरबपति आंदोलनकारियों के निशाने पर रहते हैं। खासतौर पर उन देशों में, जहां समाजवादी जड़ें गहरी रही हैं, जैसे फ्रांस, स्वीडन, रूस और भारत। फ्रांस का अरबपति वर्ग एक ऐसे देश में मौजूद है, जहां की सरकार लोककल्याणकारी योजनाओं पर दुनिया में सबसे ज्यादा खर्च करती है। लेकिन वहां अरबपतियों की सम्पदा दुनिया के दस विकसित देशों की तुलना में तेजी से बढ़ रही है।
बीते पांच सालों में यह दोगुनी होकर फ्रांस की जीडीपी के 21 प्रतिशत तक पहुंच गई है। फ्रांस में पुश्तैनी रईसों की संख्या हमेशा ही ज्यादा रही है और उसके अरबपतियों में से 85 प्रतिशत की सम्पदा ऐसे ही पुश्तैनियों की है। यह भी वैश्विक औसत से दोगुना है। स्वीडन में भी लोककल्याणकारी राज्य और बढ़ते अमीरों वाली स्थिति है।
वहां अरबपतियों की सम्पत्ति उसकी जीडीपी का 24 प्रतिशत है। जापान अभी तक इससे अनछुआ है। यूके में भी ऐसे हालात अधिक नहीं। अमेरिका में 2010 के दशक में धनकुबेरों की सम्पत्ति में तेजी से इजाफा हुआ था, जिसके बाद ऐसे राजनेता उभरकर सामने आए, जो इन रईसों पर जमकर टैक्स लगाना चाहते थे।
वहां पर बीते पांच सालों में अरबपतियों की सम्पत्ति जीडीपी के 15 प्रतिशत से बढ़कर 18 प्रतिशत हो गई है। इसके विरोध में उठने वाली आवाजों को संतुष्ट करने के लिए ही जो बाइडेन नए सम्पत्तिकरों को बढ़ावा देने पर विचार करने लगे हैं।
अगर उभरती हुई अर्थव्यवस्थाओं की बात करें तो 2023 का विश्लेषण दो ऐसे देशों को रेखांकित करता है, जिनमें ऐतिहासिक रूप से राज्यसत्ता के नियंत्रण वाली प्रवृत्तियां रही हैं- भारत और रूस। दोनों में अरबपतियों की कुल सम्पदा उनके जीडीपी के 20 प्रतिशत से अधिक हो गई है।
यह दूसरी विकासशील अर्थव्यवस्थाओं के औसत से लगभग दोगुना है। रूस-यूक्रेन युद्ध की मार रूस के धनकुबेरों पर पड़ी और उन्हें प्रतिबंधों का सामना करना पड़ा, लेकिन उनमें से कइयों ने अपनी सम्पत्तियों को परिवारजनों के खाते में ट्रांसफर करके नुकसान को कम करने की कोशिश की है। लेकिन सबसे बदतर हालत भारत में है। दुनिया की 10 बड़ी उभरती हुई अर्थव्यवस्थाओं में भारत इकलौता ऐसा है, जिसके अरबपतियों की सम्पत्ति उसके कुल जीडीपी की 60 प्रतिशत है!
इस मोर्चे पर दक्षिण कोरिया और ताईवान जैसे छोटे देशों का प्रदर्शन बढ़िया है, जिन्होंने अपने सामाजिक और राजनीतिक दबावों के चलते सम्पत्ति की विषमताओं को नियंत्रण में रखा है। या पूर्व समाजवादी देश पोलैंड का उदाहरण लें, जिसने बाद में पूंजीवाद को अपना लिया। उसके यहां अरबपतियों की सम्पत्ति उसकी जीडीपी का मात्र 3 प्रतिशत ही है और इनमें से शायद ही कोई ऐसा है, जो पुश्तैनी अमीर हो।
ये नतीजे बताते हैं कि समाजवादी प्रवृत्तियां बैकफायर भी कर सकती हैं, क्योंकि इससे पूंजी फैलने के बजाय एक जगह एकत्र होने लगती है। नियम-कायदे लादने का भी बड़े धनपतियों को लाभ मिलता है, जिनके लॉबीइस्ट उनकी सम्पदा की मदद से नियमों की भूलभुलैया में से अपना रास्ता खोज निकालते हैं, जबकि बाकी उसमें उलझ जाते हैं।
अब ट्रिलियन डॉलर वाले धनपति सामने आने लगे हैं और फ्रांस जैसे लोककल्याणकारी राज्य में अमीरों की तादाद बढ़ रही है। जिन्हें लगता है कि सरकारी मदद ही पूंजीवाद की बुराइयों का सामना करने का रास्ता है, यह उनके लिए आत्मचिंतन का अवसर है।
उभरती हुई अर्थव्यवस्थाओं में भारत इकलौता ऐसा है, जिसके अरबपतियों की सम्पत्ति उसके कुल जीडीपी की 60% है! इस मोर्चे पर दक्षिण कोरिया और ताईवान का प्रदर्शन बढ़िया है, जिन्होंने आर्थिक विषमता पर काबू रखा है।
(ये लेखक के अपने विचार हैं)